ORDE do 21 de febreiro de 2008 pola que se establecen axudas para a realización de actividades de educación para a sustentabilidade.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 29/02/2008

Os artigos 149.1º.23 da Constitución española e 27.30º do Estatuto de autonomía de Galicia facultan a nosa comunidade autónoma para establecer normas adicionais sobre protección do medio e a paisaxe.
A Comunidade Autónoma de Galicia ten a obriga de fomentar a conciencia de que o medio galego é un patrimonio e un ben en que todos os estamentos sociais deben estar implicados.
O Decreto 1/2006, do 12 de xaneiro, polo que se establece a estrutura orgánica da Consellería de Medio Ambiente e Desenvolvemento Sostible, recolle entre as súas competencias a promoción das iniciativas sociais relativas á difusión e divulgación ambiental, así como á promoción, deseño, execución e seguimento de programas, accións e actividades formativas de concienciación para a sustentabilidade dirixidas ao conxunto da poboación.
A Estratexia galega de educación ambiental foi aprobada o 9 de novembro de 1999 no Consello Galego de Medio Ambiente e publicada no DOG nº 205, do 23 de outubro de 2000, froito dos compromisos ambientais adoptados por España nas reunións de Tiblisi e Tesalónica, e seguindo as recomendacións do Libro Branco de Educación Ambiental. O desenvolvemento sustentable considérase como un novo modelo social que asume límites aos recursos, e polo tanto oposto a un crecemento sen fin, que antepón a calidade de vida fronte ao benestar material, e baseado na solidariedade social rexional e interxeracional.
Co obxecto de impulsar o concepto de sustentabilidade na sociedade galega, a Consellería de Medio Ambiente e Desenvolvemento Sostible promove un réxime de axudas destinadas á formación dunha conciencia social para a defensa e mellora do contorno e a educación para a sustentabilidade.
O réxime xeral das axudas e subvencións na nosa comunidade autónoma establécese nas disposicións básicas da Lei 9/2007, do 13 de xuño, de subvencións de Galicia. A nivel regulamentario a normativa principal está representada polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña á citada lei. Esta orde cumpre coas exixencias da precitada normativa.
En virtude do anterior, en concordancia co disposto no artigo 27.15º do Estatuto de autonomía e en uso das atribucións que me confire a Lei 1/1983, do 22 de febreiro, de normas reguladoras da Xunta e a súa Presidencia,
DISPOÑO:
Artigo 1º.-Obxecto das axudas.
1. Esta orde ten por obxecto a concesión de axudas para a realización de actividades de educación para a sustentabilidade, considerando como tales as que desenvolvan e confronten os enfoques ambiental, social e económico, que promovan cambios de actitude e hábitos e se materialicen nunha acción de participación cidadá. As accións deberán realizarse durante o ano 2008, e poderán ter forma de obradoiros, foros de participación, campañas de sensibilización e accións de formación.
2. Nesta convocatoria as áreas de traballo que se consideran serán con exclusividade as seguintes:
a) Cambio climático.
b) Urbanismo sustentable.
c) Mobilidade sustentable.
d) Xestión integral da auga.
e) Minimización da produción de residuos.
f) Divulgación do concepto de desenvolvemento sustentable, desde a visión integradora das súas dimensións económica, social e ecolóxica.
3. As axudas irán dirixidas a contornos e colectivos non-escolares.
Artigo 2º.-Beneficiarios.
1. Poderán ser beneficiarios das axudas previstas nesta orde:
a) Concellos, mancomunidades, agrupacións de concellos e consorcios que pertenzan ao ámbito dunha Administración local e que se atopen legalmente constituídas de acordo co establecido nos artigos 135 e seguintes da Lei 5/1997, do 22 de xullo, de Administración local de Galicia. A agrupación de concellos pode ser específica para a realización da actividade para a que se solicita axuda.
b) Universidades.
2. Todos os beneficiarios deberán ter o seu domicilio social no ámbito territorial da Comunidade Autónoma de Galicia.
3. Co obxecto de acadar unha maior repartición das axudas, só se admitirá unha solicitude por entidade. A solicitude conxunta invalida as solicitudes individuais dos concellos agrupados.
No caso das universidades poderán presentar máis dunha solicitude para a realización das actividades obxecto destas axudas.
4. Non poderán obter a condición de beneficiarios das axudas previstas nesta orde, as persoas ou entidades nas que concorra algunha das circunstancias previstas no artigo 10.2º e 3º da Lei 9/2007, do 13 de xuño, de subvencións de Galicia.
Artigo 3º.-Porcentaxe e importe das axudas.
1. A Consellería de Medio Ambiente e Desenvolvemento Sostible subvencionará os gastos que se realicen para levar a cabo accións relacionadas no artigo 1º, cun importe do 70 % do orzamento aprobado, ata un máximo de 10.000 euros (dez mil euros) para os beneficiarios da alínea a) do artigo 2; e do 100%, ata un máximo de 6.000 euros (seis mil euros), para os da alínea b) do devandito artigo.
2. As axudas serán compatibles con outro tipo de subvencións e axudas doutras administracións públicas, entidades públicas ou privadas, nacionais ou estranxeiras, ou achegas de persoas físicas, sempre e cando a suma de todos os financiamentos non supere o custo da actividade.
3. A cobertura destas axudas estenderase a: gastos xerais da organización; pagamentos a monitores e profesorado, incluso contratación de empresas de educación ambiental; material non-inventariable necesario para a actividade, mesmo aluguer; transporte de participantes; e outros gastos de atención aos participantes, excluído o material inventariable.
4. Para os efectos de homoxeneizar as axudas que se concederan por conceptos similares, a comisión de valoración poderá propoñer tarifas máximas para lles aplicar aos distintos conceptos de gasto baseados na práctica habitual. Así mesmo, poderá propoñer a exclusión de accións que non se axusten ás prioridades da convocatoria segundo o establecido no artigo 1º.
Artigo 4º.-Criterios de selección.
1. Estas axudas tramitaranse baixo os principios de publicidade, transparencia, concorrencia competitiva, obxectividade, igualdade e non-discriminación, con eficacia no cumprimento dos obxectivos fixados e eficiencia na asignación e utilización dos recursos públicos, segundo o artigo 5 da Lei 9/2007, do 13 de xuño, de subvencións de Galicia.
2. As solicitudes baremaranse conforme os seguintes criterios, que deberán xustificarse suficientemente no anexo II:
a) Calidade técnica da actividade que se vaia realizar (0-65 puntos). Valorarase a adecuación aos obxectivos da Estratexia galega de educación ambiental (EGEA ver:
http://www.xunta.es/conselle/cma/CMA04d/CMA04df/p04df01c.pdf
), valorando especialmente as actividades que:
i. Promovan cambios nas actitudes e nos hábitos da poboación: ata 25 puntos.
ii. Provoquen, ademais do anterior, accións participativas relativas ao contorno do solicitante: ata 35 puntos non acumulables cos do parágrafo anterior.
iii. Ademais do anterior, se xustifique axeitadamente o compromiso do solicitante de considerar nas súas decisións as conclusións obtidas da participación cidadá promovida pola actividade: ata 50 puntos non acumulables cos do parágrafo anterior.
iv. Enfoquen os temas desde unha perspectiva multifacética e evolutiva, considerando puntos de vista contrapostos: ata 10 puntos acumulables aos anteriores.
v. Prevexan unha avaliación da actividade solicitada: ata 5 puntos acumulables aos anteriores.
b) Cualificación profesional e experiencia dos medios humanos que executarán ou asesorarán na actividade (0-25 puntos). Valorarase a titulación universitaria, a formación especializada e a experiencia en educación ambiental, en educación para a sustentabilidade e en educación para a motivación e participación.
c) Intensidade da acción (0-15 puntos). Valorarase para iso:
i. O número de destinatarios, en proporción á poboación da entidade solicitante, ata 5 puntos.
ii. A permanencia no tempo da actividade, ata 5 puntos.
iii. A continuidade ou relación con decisións ou outras accións do solicitante, ata 5 puntos.
d) Destinatarios (0-15 puntos): Valorándose:
i. As actividades de carácter interxeracional: ata 10 puntos.
ii. As actividades destinadas a colectivos pluriprofesionais: ata 10 puntos non acumulables cos do parágrafo anterior.
iii. Axuste da dinámica da actividade proposta ao perfil dos destinatarios: ata 5 puntos acumulables aos anteriores.
e) Execución conxunta (15 puntos): para accións que desenvolverá unha agrupación de concellos menores de 5.000 habitantes. Valorándose o grao de compromiso na execución da actividade cos seguintes máximos:
i. Se na agrupación participa un concello maior de 5.000 habitantes: ata 5 puntos.
ii. Se é unha agrupación de dous concellos menores de 5.000 habitantes: ata 10 puntos.
iii. Se é unha agrupación de mais de dous concellos menores de 5.000 habitantes: ata 15 puntos.
f) Orixinalidade do proxecto (0-10 puntos).
2. Aprobaranse soamente as solicitudes que obteñan polo menos 70 puntos sobre os 145 totais.
3. Se algún dos solicitantes aprobados rexeita a axuda, o importe desta poderá ser asignado ás solicitudes de maior puntuación non aprobadas, sempre que acaden os 70 puntos.
Artigo 5º.-Comisión de avaliación.
Para os efectos de valorar os proxectos e solicitudes presentados constituirase unha comisión de avaliación que estará formada polas seguintes persoas, podendo estas delegar noutras:
a) O director/a xeral de Desenvolvemento Sostible.
b) O subdirector/a xeral de Fomento do Desenvolvemento Sostible.
c) O xefe/a do Servizo de Educación para a Sustentabilidade.
d) Un representante do Centro de Extensión Universitaria e Divulgación Ambiental de Galicia (Ceida).
e) Un representante da Sociedade Galega de Educación Ambiental.
Artigo 6º.-Solicitudes: prazo e documentación.
1. As solicitudes irán dirixidas ao conselleiro de Medio Ambiente e Desenvolvemento Sostible e, deberán ser presentadas segundo o modelo normalizado que figura como anexo I desta orde, no prazo dun mes contado a partir do día seguinte ao da publicación desta orde no Diario Oficial de Galicia.
2. As solicitudes irán acompañadas da seguinte documentación (da que se poden obter os modelos na páxina web desta consellería:
http://medioambiente.xunta.es/formularios.jsp
):
a) Declaración xurada doutras axudas, por parte de entidades públicas ou financiamento privado, para a mesma actividade (conforme o modelo recollido no anexo II).
b) Memoria explicativa das accións concretas que se queiran emprender, segundo o anexo II.
3. No caso de mancomunidades ou agrupacións de municipios, as solicitudes presentaranse cada unha co seu anexo I de solicitude, indicándose nel a condición de execución conxunta e os nomes dos outros concellos. Compartirase a memoria (anexo II) e achegarase documento do acto de autorización e nomeamento do representante legal para a acción conxunta.
4. A presentación da solicitude de concesión de axuda ou subvención polo interesado, segundo o artigo 20.3º da Lei 9/2007, de 13 de xuño, de subvencións de Galicia, comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, agás denegación expresa por parte do solicitante, debendo presentar entón a certificación nos termos previstos regulamentariamente. Esta comprobación efectuarase antes de resolverse a concesión e antes de proceder á tramitación do pagamento. En todo caso, o solicitante deberá de estar ao día das obrigas tributarias e coa Seguridade Social.
Artigo 7º.-Tramitación.
1. Recibidas as solicitudes, a Dirección Xeral de Desenvolvemento Sostible poderá solicitar a ampliación de datos ou informes que considere necesarios, en relación coa documentación presentada para a súa baremación.
Se a solicitude de axuda non reúne algún dos requisitos exixidos nesta orde, o Servizo de Educación para a Sustentabilidade requirirá o solicitante para que, no prazo de dez días contados a partir do día seguinte ao de recepción do requirimento, emende a falta ou remita os documentos preceptivos, indicándolle que, de non facelo, se considerará que desistiu da súa petición logo da resolución que deberá ser ditada nos termos previstos no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. A Dirección Xeral de Desenvolvemento Sostible remitirá os expedientes á Comisión avaliadora, que será o órgano que aplique os criterios de selección e elabore o informe para a resolución das axudas. Este informe conterá:
a) Relación dos solicitantes para os que se propón a concesión de axudas, con indicación do baremo acadado, orzamento aprobado e a contía da axuda.
b) Relación dos solicitantes para os que se propón a denegación da subvención solicitada e a causa de denegación.
c) De ser o caso, tarifa aplicada para establecer importes máximos aos distintos conceptos de gasto.
3. Recibido o informe da Comisión avaliadora, a Dirección Xeral de Desenvolvemento Sostible formulará a pertinente resolución de concesión ou denegación de axuda.
4. No prazo máximo de seis meses desde o remate do prazo de presentación de instancias, comunicaráselles aos solicitantes a aprobación ou denegación da axuda.
Aos solicitantes aos que se lle aprobe a súa solicitude comunicaráselles o orzamento aprobado para cada actividade e a contía da axuda concedida.
O vencemento do prazo máximo indicado sen que se ditase e notificase a resolución posibilitará que os interesados poidan entender desestimada a súa solicitude por silencio administrativo, de conformidade co disposto no artigo 23.5º da Lei 9/2007, do 13 de xuño, de subvencións de Galicia e 44.1 da Lei 30/1992, do 26 de novembro, de réxime xurídico das administracións públicas e procedemento administrativo común, sen prexuízo da obriga de resolver expresamente as devanditas solicitudes, de conformidade co previsto no artigo 42 desta lei.
5. Así mesmo, as resolucións de concesión da subvención incluiranse no Rexistro Público de Subvencións dependente da Consellería de Economía e Facenda co fin da ordenación e coñecemento da actividade subvencional en Galicia. Os datos incorporados a el poderán ser obxecto de rectificación, cancelación e oposición polo interesado. No suposto de que a publicación dos datos do beneficiario poida ser contraria ao respecto e salvagarda do honor e á intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito ao honor, á intimidade persoal e familiar e á propia imaxe, este poderá facer constar o seu dereito a que non se fagan públicos os seus datos.
Artigo 8º.-Prazo de execución das actuacións.
As actividades obxecto de axuda realizaranse durante o ano 2008, e o prazo de xustificación finalizará o 15 de novembro de 2008.
Artigo 9º.-Aplicación orzamentaria.
1. As axudas concedidas aos beneficiarios que se inclúan na letra a) do artigo 2º financiaranse con cargo á aplicación orzamentaria 15.04.541E.460.1 dos orzamentos xerais da Comunidade Autónoma de Galicia para o ano 2008, cunha dotación inicial de 300.000 euros (trescentos mil euros).
2. As axudas concedidas aos beneficiarios incluídos na letra b) do artigo 2º terán a súa aplicación orzamentaria na partida 15.04.541E.444.1 dos orzamentos xerais da Comunidade Autónoma de Galicia, cunha dotación inicial de 30.000 euros (trinta mil euros).
3. Estas dotacións orzamentarias poderanse incrementar, previa a correspondente tramitación orzamentaria e logo da publicación no DOG da correspondente orde de modificación desta.
Artigo 10º.-Procedemento de pagamento e xustificación.
1. Para a percepción dos pagamentos o beneficiario debera presentar a seguinte documentación:
a) Solicitude de cobro (anexo III).
b) Declaración xurada doutras axudas recibidas (incluída no anexo III).
c) Memoria das accións realizadas (anexo IV).
d) Xustificación dos investimentos realizados mediante:
i. Relación de xustificantes de investimentos e pagamentos efectuados (anexo V).
ii. Facturas orixinais ou compulsadas.
iii. Xustificantes de pagamento, podéndose tamén xustificar mediante a certificación do recoñecemento de obriga de pagamento, do órgano competente segundo se determinan no artigo 15.2º c) do Decreto 287/2000, do 21 de novembro.
2. A Consellería de Medio Ambiente e Desenvolvemento Sostible poderá, en calquera momento, inspeccionar e controlar o destino das axudas e o cumprimento dos fins para os cales foron concedidas. En consecuencia, os servizos da Consellería de Medio Ambiente e Desenvolvemento Sostible poderán facer visitas e inspeccións nos lugares onde se realizasen actividades, mesmo con carácter previo á concesión das axudas, para comprobar a súa adecuación á normativa vixente, así como solicitar, en calquera momento da tramitación do procedemento, canta documentación se considere necesaria para comprobar a adecuada execución das actividades que fosen obxecto das axudas, consonte co establecido no artigo 30.1º da Lei 9/2007, do 13 de xuño, de subvencións de Galicia.
Artigo 11º.-Publicidade da resolución.
1. Deberá publicarse no Diario Oficial de Galicia a relación das axudas concedidas cando o importe delas, individualmente consideradas, sexa igual ou superior aos 3.000 . Para as de contía inferior, a relación das concedidas e denegadas farase pública a través da páxina web da consellería, nos termos establecidos no artigo 13 puntos 3º e 4º, da Lei 4/2006, do 30 de xuño, de transparencia e boas prácticas na Administración pública galega, e tamén as sancións que se puidesen impoñer, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
2. Así mesmo, o beneficiario das axudas deberá cumprir coa exixencia de publicidade da axuda concedida ao abeiro do disposto no artigo 15.3º da Lei 9/2007, do 13 de xuño, de subvencións de Galicia.
Deste xeito, en toda a documentación pública relacionada coas actividades obxecto de axuda, farase constar esta actividade foi realizada cunha axuda da Consellería de Medio Ambiente e Desenvolvemento Sostible, empregando o logotipo de imaxe corporativa da Xunta de Galicia, que se pode descargar en:
http://www.xunta.es/identidade-corporativa/.
Artigo 12º.-Reintegro.
1. Procederá a revogación das axudas concedidas, así como o reintegro total ou parcial das contías percibidas e a exixencia dos xuros de demora, de acordo co establecido no artigo 36 da Lei 9/2007, do 13 de xuño, de subvencións de Galicia, nos casos e termos previstos no artigo 33 da mesma lei.
2. Aos beneficiarios seralles de aplicación, nos seus propios termos, o réxime de infraccións e sancións en materia de subvencións establecido no título IV da Lei 9/2007, do 13 de xuño, de subvencións de Galicia; así como o procedemento previsto no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
Artigo 13º.-Modificación de resolucións.
1. Se no transcurso do expediente o solicitante precisase introducir modificacións a este, solicitará autorización da Consellería de Medio Ambiente e Desenvolvemento Sostible xustificando as razóns do cambio e actualizando o expediente recollendo as variacións do proxecto orixinal. Poderanse modificar as resolucións individuais de axuda sempre que os novos elementos e circunstancias que motivan a modificación cumpran os criterios de selección aplicados para a concesión das axudas, sen que poida derivar en criterio discriminatorio respecto a terceiros.
2. Toda alteración das condicións tidas en conta na concesión da axuda e, en todo caso, a obtención concorrente de axudas outorgadas por outras administracións ou entes públicos ou privados, nacionais ou internacionais, poderá dar lugar á modificación ou anulación da concesión.
3. A modificación de axuda realizarase mediante resolución do director xeral de Desenvolvemento Sostible.
Artigo 14º.-Obriga de informar.
1. Os beneficiarios destas axudas deberán informar a consellería das actividades que se financien, vía electrónica ao correo electrónico educación.sostible@xunta.es, cunha antelación mínima dunha semana á súa execución.
2. Ademais da documentación complementaria que, durante a tramitación do procedemento, poidan exixir os órganos correspondentes da Dirección Xeral de Desenvolvemento Sostible, os beneficiarios das axudas previstas nesta orde teñen a obriga de facilitar toda a información que lles requira a Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas públicas, así como a que lles requira calquera órgano comunitario de inspección ou control.
Artigo 15º.-Recursos.
A resolución pola que se outorga a axuda porá fin á vía administrativa, e contra ela poderase interpoñer recurso potestativo de reposición, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ante o conselleiro de Medio Ambiente e Desenvolvemento Sostible no prazo dun mes contado a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben ser impugnada directamente ante o Tribunal Superior de Xustiza de Galicia no prazo de dous meses se a resolución fose expresa ou seis meses desde que se entenda desestimada por silencio administrativo.
Artigo 16º.-Réxime de infraccións.
Aos beneficiarios das axudas reguladas nesta orde aplicaráselles o réxime de infraccións e sancións previsto no artigo 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Desenvolvemento.
Facúltase o director xeral de Desenvolvemento Sostible para ditar as instrucións precisas para o desenvolvemento e execución do disposto nesta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de febreiro de 2008.
Manuel Vázquez Fernández
Conselleiro de Medio Ambiente e Desenvolvemento Sostible
Ver referencia pdf "04300D010P043.PDF"
Contidos desenvolvidos:
Medios empregados:
Ver referencia pdf "04300D010P043.PDF"